# Lausuntopyyntö

**Johdanto**

Sosiaali- ja terveysministeriö pyytää lausuntoanne valtioneuvoston asetukseksi seulonnoista annetun valtioneuvoston asetuksen 2 §:n muuttamisesta.

**Tausta**

Valtakunnallisen seulontaohjelman mukaisia syöpäseulontoja ovat tällä hetkellä rintasyöpä- ja kohdun kaulaosan syövän seulonnat. Lisäksi osa kunnista on tarjonnut suolistosyöpäseulontaa osana vuonna 2019 käynnistynyttä pilottia. Osassa kunnista myös kohdunkaulasyövän seulontaan kutsutaan asetuksen ikäryhmää laajempi joukko naisia. Sanna Marinin hallituksen hallitusohjelmassa on useita kirjauksia ennaltaehkäisyn edistämisestä ja kansanterveyden parantamisesta, mukaan lukien syövät: ”Ennaltaehkäisyn edistämiseksi ja kansanterveyden vahvistamiseksi laajennetaan hallitusti rokotusohjelmaa (muun muassa hpv-rokotus pojille) ja seulontaohjelmaa (muun muassa suolistosyövät).” Valtion julkisen talouden suunnitelmassa on vuodesta 2022 alkaen varattu seulontaohjelman laajentamiseen 10 miljoonaa euroa.

Terveydenhuoltolain (1326/2010) 14 §:n mukaan kunnan on järjestettävä alueellaan valtakunnallisen seulontaohjelman mukaiset seulonnat. Kunta voi lisäksi järjestää muita seulontoja ja terveystarkastuksia tietyn taudin tai sen esiasteen toteamiseksi tai taudin aiheuttajan löytämiseksi. Terveydenhuoltolain 23 §:n mukaan valtioneuvoston asetuksella voidaan antaa tarkempia säännöksiä seulonnoista.

Tällä asetuksella ehdotetaan muutettavaksi valtakunnallisia seulontaohjelmia koskevaa asetuksen 2 §:ä siten, että kohdun kaulaosan syövän seulonta laajennettaisiin koskemaan viiden vuoden välein 30-65-vuotiaiden naisten ikäryhmää. Lisäksi seulontaohjelmaan sisällytettäisiin uutena seulontana miesten ja naisten suolistosyövän seulonta kahden vuoden välein ikäryhmissä 56-74 vuotta.  
  
Asetuksen on tarkoitus tulla voimaan 1.1.2022.

**Tavoitteet**

Esityksen mukaisesti toteutettuna suolistosyövän seulonta voi vähentää seulontaan osallistuvien miesten suolistosyöpäkuolleisuutta enimmillään jopa 50 % ja seulontaan osallistuvien naisten suolistosyöpäkuolleisuutta 30 % ja estää näin vuosittain yhteensä noin 150 uutta suolistosyöpää ja 170 suolistosyöpäkuolemaa seulonnan 56-74-vuotiaassa kohdeväestössä.

Laajennuksen myötä kansallinen kohdun kaulaosan syövän seulontaan kutsun saisi n. 36 000 65-vuotiasta naista vuosittain. Kaikki 65-vuotiaat naiset olisivat tällöin tasavertaisessa asemassa seulonnan tarjonnan suhteen asuinkunnastaan riippumatta. Suurin osa kuolemaan johtavista kohdunkaulasyöpätapauksista todetaan nykyään yli 60-vuotiailla naisilla.

**Aikataulu**

Lausunnot pyydetään toimittamaan 20.5.2021 mennessä.

**Vastausohjeet vastaanottajille**

Lausunnon antaakseen vastaajan tulee rekisteröityä ja kirjautua lausuntopalvelu.fi:hin. Tarkemmat ohjeet palvelun käyttämisestä löytyvät lausuntopalvelu.fi:n sivuilta (ohjeet > käyttöohjeet). Tukea palvelun käyttöön voi pyytää osoitteesta lausunto.om@om.fi. Lausuntoa ei tarvitse lähettää lisäksi erikseen sähköpostitse.

Linkki suomenkieliseen versioon:

<https://www.lausuntopalvelu.fi/FI/Proposal/Participation?proposalId=c603dbbc-5676-4b51-a653-ec7bf39e3e37&proposalLanguage=da4408c3-39e4-4f5a-84db-84481bafc744>  
  
Lausunnon voi toimittaa myös lähettämällä se sosiaali- ja terveysministeriön kirjaamoon osoitteeseen kirjaamo@stm.fi. Myös jakelulistan ulkopuoliset tahot voivat halutessaan antaa lausunnon joko lausuntopalvelussa tai kirjaamon kautta. Lausunnossa tulee maininta asiaan liittyvä diaarinumero: VN/10963/2021 sekä Hankenumero: STM055:00/2021.  
  
Kaikki lausunnot ovat julkisia ja ne julkaistaan lausuntopalvelu.fi:ssä.

**Valmistelijat**

Soila Karreinen, ylilääkäri, sosiaali- ja terveysministeriö ([etunimi.sukunimi@stm.fi](mailto:etunimi.sukunimi@stm.fi)).

Liisa Holopainen, hallitussihteeri, sosiaali- ja terveysministeriö ([etunimi.sukunimi@stm.fi](mailto:etunimi.sukunimi@stm.fi)).

Osastopäällikkö Satu Koskela

Hallitussihteeri Liisa Holopainen

JAKELU:

|  |
| --- |
| Syöpärekisteri |
| Gastroenterologiayhdistys ry |
| Suomen suolistosyöpäyhdistys |
| Syöpäpotilaat ry |
| Sairaanhoitopiirit |
| Terveyden ja hyvinvoinnin laitos |
| Suomen Kuntaliitto |
| Helsingin kaupunki  Oulun kaupunki |
| Paraisten kaupunki  Seinäjoen kaupunki  Säkylän kunta |
| Tampereen kaupunki |
| Ylitornion kunta  Eteläinen syöpäkeskus  Läntinen syöpäkeskus  Sisä-Suomen syöpäkeskus  Itäinen syöpäkeskus  Pohjoinen syöpäkeskus |